b'\n_START_ARTICLE_\nC\xc3\xa0mera multipl\xc3\xa0\n_START_PARAGRAPH_\nLa c\xc3\xa0mera multipl\xc3\xa0 \xc3\xa9s una c\xc3\xa0mera de gravaci\xc3\xb3 de v\xc3\xaddeo que va suposar una de les majors innovacions de la hist\xc3\xb2ria en el cinema d\'animaci\xc3\xb3 amb la qual es va aconseguir situar els est\xc3\xa0ndards de qualitat a uns nivells als quals encara no s\'havia pogut arribar mai. Consisteix en una s\xc3\xa8rie de l\xc3\xa0mines situades en diversos plans  que es poden despla\xc3\xa7ar lliurement en vertical i horitzontal per tal que una c\xc3\xa0mera les capti des de la part superior de l\'estructura aconseguint aix\xc3\xad un efecte de tridimensionalitat._NEWLINE_Va ser patentada l\'any 1933 per Ub Iwerks, el qual \xc3\xa9s considerat uns dels pares fundadors de Walt Disney Studios, concretament per haver creat un estil distintiu dels dibuixos de la productora i haver dissenyat a Mickey Mouse tal com el coneixem avui dia. Les animacions que va ser capa\xc3\xa7 de crear amb la seva c\xc3\xa0mera multipl\xc3\xa0 van ser trencadores, per\xc3\xb2 posteriorment, les versions millorades d\'aquesta ideades per Disney, van propiciar que la productora esdevingu\xc3\xa9s l\xc3\xadder en el sector de l\'animaci\xc3\xb3 i conseq\xc3\xbcentment que ell no fos reconegut tal com s\'esperava.\n_START_SECTION_\nHist\xc3\xb2ria\n_START_PARAGRAPH_\nEl primer \xc3\xbas documentat d\'una c\xc3\xa0mera multipl\xc3\xa0 a l\'animaci\xc3\xb3 prov\xc3\xa9 d\'Alemanya, on l\'any 1926 Charlotte Reiniger apodada "Lotte" va produir el film animat Les aventures del pr\xc3\xadncep Ahmed, el qual mostrava diversos nivells d\'animaci\xc3\xb3 mitjan\xc3\xa7ant capes, un fet extraordinari previ a la sofisticaci\xc3\xb3 de la pr\xc3\xb2xima generaci\xc3\xb3 de c\xc3\xa0meres multipl\xc3\xa0. Poc despr\xc3\xa9s, l\'any 1932 el seu assistent Berthold Bartosch va anar m\xc3\xa9s enll\xc3\xa0 pel que fa a les t\xc3\xa8cniques multipl\xc3\xa0 al seu film La idea, utilitzant fins a quatre nivells d\'animaci\xc3\xb3 i m\xc3\xa9s de divuit transpar\xc3\xa8ncies en algunes escenes._NEWLINE__NEWLINE_Als Estats Units, Ub Iwerks va deixar els estudis de Disney per muntar el seu als anys 30, al mateix temps va comen\xc3\xa7ar a desenvolupar la seva c\xc3\xa0mera multipl\xc3\xa0 mitjan\xc3\xa7ant recanvis d\'un Chevrolet. Cap a l\'any 33 ja havia comen\xc3\xa7at a provar-la en diversos projectes com l\'adaptaci\xc3\xb3 animada de Don Quixot (1934). Sempre s\'ha generat un debat sobre qui \xc3\xa9s el vertader inventor d\'aquesta c\xc3\xa0mera, \xc3\xa9s rumoreja que Disney havia comen\xc3\xa7at a treballar abans que Iwerks. En cas que fos aix\xc3\xad, quan Iwerks se\'n va assabentar es va tancar al soterrani durant dues setmanes fins que la va tenir acabada i la va revelar al p\xc3\xbablic._NEWLINE_D\'altra banda es t\xc3\xa9 const\xc3\xa0ncia que a Fleischer Studios van dissenyar un aparell similar anomenat c\xc3\xa0mera estereo-\xc3\xb2ptica o setback l\'any 1934, el qual sovint es confon amb la c\xc3\xa0mera multipl\xc3\xa0, el cas \xc3\xa9s que ambdues van ser crucials a l\'hora d\'implementar la tridimensionalitat als dibuixos animats. La c\xc3\xa0mera setback es difer\xc3\xa8ncia per la forma com s\'aconsegueix l\'efecte tridimensional. Mentre la primera precisa \xc3\xbanicament de l\xc3\xa0mines de dibuix transparents, aquesta \xc3\xbaltima fa servir miniatures a escala. Aquest procediment es va aplicar a dibuixos animats com Betty Boop, Popeye el mariner i Color Classics Cartoons._NEWLINE_Finalment, William Garity va patentar juntament amb Disney el seu model de c\xc3\xa0mera multipl\xc3\xa0 l\'any 1937, amb la que es va filmar El mol\xc3\xad vell, guanyadora d\'un \xc3\x92scar i un premi de l\'acad\xc3\xa8mia. Tot i no ser els primers, l\'\xc3\xbas que en van saber fer d\'ella va determinar el seu triomf, especialment amb el rodatge de Blancaneu i els set nans i Pinotxo.\n_START_SECTION_\nDisposici\xc3\xb3\n_START_PARAGRAPH_\nLa c\xc3\xa0mera multipl\xc3\xa0 consisteix en quatre pals verticals d\'acer que suporten quatre prestatges, cadascun dels quals pot allotjar fins a vuit l\xc3\xa0mines de cel\xc2\xb7luloide, vidre o materials derivats i tamb\xc3\xa9 despla\xc3\xa7ar-los tant horitzontalment com verticalment. Amb una aparen\xc3\xa7a semblant a la d\'una premsa, la c\xc3\xa0mera, que ocupa una \xc3\xa0rea de mig metre quadrat i est\xc3\xa0 subjecta a unes guies de despla\xc3\xa7ament, reposa a una altura de quatre metres. Aix\xc3\xb2 permet la captaci\xc3\xb3 precisa tant de les l\xc3\xa0mines del primer pla a pocs cent\xc3\xadmetres de la lent com de les que s\xc3\xb3n al fons a uns pocs metres. Tot i que la c\xc3\xa0mera es pot moure paral\xc2\xb7lelament en diversos sentits normalment aquesta romania quieta sent les l\xc3\xa0mines amb els seus corresponents elements gravats que s\'apropaven o allunyaven de la lent.\n_START_SECTION_\nFuncionament\n_START_PARAGRAPH_\nEl principal objectiu pel qual es va desenvolupar la c\xc3\xa0mera multipl\xc3\xa0 va ser per donar m\xc3\xa9s realisme a l\'animaci\xc3\xb3 a trav\xc3\xa9s de la sensaci\xc3\xb3 de profunditat, ja que pr\xc3\xa8viament els moviments dels dibuixos eren plans, la qual cosa no permetia ressaltar degudament les emocions i actituds dels personatges representats._NEWLINE_Aix\xc3\xad doncs, el funcionament de la c\xc3\xa0mera i el suport girar\xc3\xa0 entorn del que es coneix com a efecte multipl\xc3\xa0 el qual t\xc3\xa9 en compte les lleis de la paral\xc2\xb7lixi per aix\xc3\xb2 tamb\xc3\xa9 se\'l coneix amb el nom de paral\xc2\xb7lelitzaci\xc3\xb3. En resumits comptes, el que \xc3\xa9s necessari comprendre \xc3\xa9s que el fet de despla\xc3\xa7ar dues capes, una en primer pla i l\'altre al fons, a la mateixa velocitat i la mateixa direcci\xc3\xb3 ser\xc3\xa0 captat de forma desigual per la c\xc3\xa0mera, de manera que la capa m\xc3\xa9s propera a la lent donar\xc3\xa0 la sensaci\xc3\xb3 de moure\'s molt m\xc3\xa9s r\xc3\xa0pid que la que es troba m\xc3\xa9s lluny donant com a resultat una il\xc2\xb7lusi\xc3\xb3 de profunditat._NEWLINE_Per tant el primer que necessitem \xc3\xa9s un seguit de l\xc3\xa0mines transparents, normalment de flexiglass, per tal que les capes inferiors es vegin darrere, cadascuna representa un nivell de profunditat per la qual cosa era com\xc3\xba dedicar el primer nivell a la creaci\xc3\xb3 d\'una atmosfera i a continuaci\xc3\xb3 a la resta anar afegint elements decoratius com vegetaci\xc3\xb3 i edificis. Les capes m\xc3\xa9s properes normalment es reserven pels personatges i el terreny per on aquests es desplacen._NEWLINE_Un cop organitzat el contingut cal calcular la velocitat dels despla\xc3\xa7aments de cada capa i fotografiar cadascun dels enquadraments._NEWLINE_Quan tot est\xc3\xa0 preparat pel rodatge un grup d\'operadors ocupen el seu lloc a cada nivell de la c\xc3\xa0mera fent els ajustaments necessaris pel que fa a la posici\xc3\xb3 i la llum.\n_START_SECTION_\nEfectes visuals\n_START_PARAGRAPH_\nDe la mateixa manera que amb el c\xc3\xa0lcul de la velocitat de despla\xc3\xa7ament es pot crear la il\xc2\xb7lusi\xc3\xb3 de profunditat, tamb\xc3\xa9 podem aconseguir altres efectes visuals modificant tant la velocitat com la direcci\xc3\xb3 de despla\xc3\xa7ament. _NEWLINE_Un dels m\xc3\xa9s comuns \xc3\xa9s l\'efecte de rotaci\xc3\xb3, que s\'aconsegueix despla\xc3\xa7ant les capes en sentit contrari de manera que s\'acabin creuant. Un dels casos m\xc3\xa9s c\xc3\xa8lebres on observem aquest efecte \xc3\xa9s quan al film de Blancaneu i els set nans, la reina es beu la poci\xc3\xb3 per transformar-se en vella i tot al seu voltant comen\xc3\xa7a a donar voltes. _NEWLINE_L\'efecte de rotaci\xc3\xb3 a m\xc3\xa9s a m\xc3\xa9s de per donar la sensaci\xc3\xb3 de mareig, tamb\xc3\xa9 se solia utilitzar com a transici\xc3\xb3 entre escenes o b\xc3\xa9 per distorsionar el paisatge, per exemple quan un personatge es despla\xc3\xa7a molt r\xc3\xa0pidament i es vol donar la impressi\xc3\xb3 que la c\xc3\xa0mera el segueix.\n_START_SECTION_\nInconvenients\n_START_PARAGRAPH_\nTot i tenir va aportar m\xc3\xa9s beneficis que efectes negatius a la ind\xc3\xbastria de l\'animaci\xc3\xb3, \xc3\xa9s cert que treballar amb la c\xc3\xa0mera multipl\xc3\xa0 va suposar alguns inconvenients sobretot per les productores que no tenien grans pressupostos com Disney._NEWLINE_B\xc3\xa0sicament totes les limitacions eren de car\xc3\xa0cter econ\xc3\xb2mic, ja que per operar la c\xc3\xa0mera es requeria un extens equip de professionals, assalariats \xc3\xb2bviament, que la fessin funcionar. A m\xc3\xa9s a m\xc3\xa9s el seu manteniment resultava molt car, especialment pel cel\xc2\xb7luloide de la c\xc3\xa0mera i les l\xc3\xa0mines de flexiglass pels dibuixos, sobretot des que es va estandarditzar la gravaci\xc3\xb3 a 24 FPS (1140 per minut)._NEWLINE_Aquesta tecnologia, per\xc3\xb2, era la millor que hi havia i va ser constant fins a la introducci\xc3\xb3 de c\xc3\xa0meres assistides per ordinador a la d\xc3\xa8cada dels 80.\n_START_SECTION_\nTranscend\xc3\xa8ncia\n_START_PARAGRAPH_\nLa seva invenci\xc3\xb3 va canviar radicalment la ind\xc3\xbastria, molt m\xc3\xa9s que una invenci\xc3\xb3 art\xc3\xadstica, va suposar una revoluci\xc3\xb3 en termes d\'organitzaci\xc3\xb3, temps i recursos pels estudis, que es van veure lliures d\'haver de captar els dibuixos fotograma per fotograma per despr\xc3\xa9s muntar l\'animaci\xc3\xb3._NEWLINE_D\'altra banda tamb\xc3\xa9 ho podem considerar un guany de qualitat, ja que es va poder reduir el nombre de dibuixos per detallar cada moviment d\'un personatge. Com a conseq\xc3\xbc\xc3\xa8ncia directa d\'aix\xc3\xb2 trobem molta m\xc3\xa9s flu\xc3\xafdesa a les animacions i molt menys pampallugueig. Per tant els personatges i paisatges van passar a ser molt m\xc3\xa9s vius i realistes gr\xc3\xa0cies a una falsa sensaci\xc3\xb3 de tres dimensions adquirida a trav\xc3\xa9s de la profunditat de camp.'